stanford-oval/wikipedia huggingface dataset:
หน่วยตำรวจรักษาสันติภาพ

เจ้าหน้าที่ตำรวจไนจีเรียของหน่วยตำรวจรักษาสันติภาพสหภาพแอฟริกา ในปี พ.ศ. 2556
หน่วยตำรวจรักษาสันติภาพ (อังกฤษ: Formed Police Unit: FPU) หรือ หน่วยตำรวจควบคุมฝูงชน คือหน่วยบังคับใช้กฎหมายที่องค์กรระหว่างประเทศบางแห่ง เช่น สหประชาชาติ (UN) สหภาพยุโรป (EU) และสหภาพแอฟริกา (AU) ใช้เพื่อสนับสนุนการปฏิบัติการรักษาสันติภาพ โดยแต่ละหน่วยตำรวจรักษาสันติภาพ จะประกอบด้วยบุคลากรที่ได้รับการสนับสนุนจากประเทศสมาชิกและถูกส่งไปประจำการภายใต้การกำกับดูแลขององค์การ
ความหมาย

ในภาษาไทย มีการให้ความหมายของ Formed Police Unit: FPU ที่หลากหลาย เช่น
ข้าราชการตำรวจแบบกองกำลัง ตามการกำหนดแผนในแผนปฏิบัติราชการ กองบัญชาการตำรวจตระเวนชายแดน ในแผนการจัดเตรียมกำลังสนับสนุนสหประชาชาติ
กองกำลังปฏิบัติการพิเศษในแบบกองร้อยปฏิบัติการ ตามการนิยามในการให้สัมภาษณ์กับ คมชัดลึก ของสำนักงานตำรวจแห่งชาติ
หน่วยตำรวจควบคุมฝูงชน ตามการนิยามในคู่มือการปฏิบัติงานตามพระราชบัญญัติการชุมนุมสาธารณะ ของสำนักงานตำรวจแห่งชาติ
และหากซึ่งในที่นี้จะใช้การให้ความหมายว่า หน่วยตำรวจรักษาสันติภาพ เนื่องจากเป็นภารกิจหลักของหน่วยตำรวจดังกล่าวในการปฏิบัติการควบคุมฝูงชนและการปราบจลาจล การปกป้ององค์การต้นสังกัดในการปฏิบัติงาน และสนับสนุนตำรวจท้องที่ในรูปแบบกองกำลังในระดับกองร้อยปฏิบัติการในการปฏิบัติการรักษาสันติภาพในพื้นที่ต่าง ๆ
ประวัติ

หน่วยตำรวจรักษาสันติภาพ ถูกนำมาใช้ครั้งแรกในปี พ.ศ. 2542 โดยร่วมกับคณะผู้แทนสหประชาชาติในคอซอวอ (UNMIK) และองค์การบริหารช่วงเปลี่ยนผ่านแห่งสหประชาชาติในติมอร์ตะวันออก
ในปี พ.ศ. 2550 หน่วยตำรวจควบคุมฝูชนที่เป็นผู้หญิงล้วนชุดแรก – ได้รับการสนับสนุนจากอินเดีย – และได้ถูกนำไปใช้เป็นส่วนหนึ่งของคณะผู้แทนสหประชาชาติในไลบีเรีย บังกลาเทศได้สนับสนุนหน่วยตำรวจรักษาสันติภาพที่เป็นผู้หญิงล้วนชุดที่สองให้กับคณะผู้แทนสหประชาชาติในเฮติในปี พ.ศ. 2553
สหภาพแอฟริกันจัดตั้งหน่วยตำรวจรักษาสันติภาพแห่งแรกขึ้นในปี พ.ศ. 2555 เพื่อสนับสนุนคณะผู้แทนสหภาพแอฟริกันในโซมาเลีย ในปีนั้น มีการส่งหน่วยตำรวจรักษาสันติภาพ จำนวน 2 แห่งมีสมาชิก 140 นายไปยังโซมาเลีย โดยแห่งละแห่งมาจากยูกันดาและไนจีเรีย
ณ ปี พ.ศ. 2559 มีหน่วยตำรวจที่ได้รับอนุญาตจากสหประชาชาติจำนวน 71 หน่วย ซึ่งประกอบด้วยเจ้าหน้าที่รวมกันกว่า 10,000 นาย
การจัดหน่วยและปฏิบัติการ > การจัดหน่วย

หน่วยตำรวจรักษาสันติภาพ เป็นหน่วยจากประเทศเดียวที่มีกำลังพลประมาณ 140 นาย โดยทั่วไปแล้ว หน่วยตำรวจรักษาสันติภาพ จะถูกใช้ในช่วงเริ่มต้นภารกิจและช่วงเพิ่มกำลังพลเพื่อส่งสัญญาณถึงการมีอยู่ที่แข็งแกร่งสูงกว่ากำลังพลเจ้าหน้าที่ตำรวจรักษาสันติภาพที่ปฏิบัติการรายบุคคล เพื่อเพิ่มประสิทธิภาพในการปฏิบัติงานให้สูงสุด หน่วยตำรวจรักษาสันติภาพ 1 หน่วยจะประกอบด้วยตำรวจจากประเทศเดียวกันที่ส่งมาเท่านั้น แทนที่จะมาจากหลายประเทศ
การจัดหน่วยและปฏิบัติการ > ปฏิบัติการ

หน่วยตำรวจรักษาสันติภาพมีหน้าที่ 3 ประการ ได้แก่ การควบคุมฝูงชนและการจลาจล การปกป้องสิ่งอำนวยความสะดวกและบุคลากรขององค์การผู้สนับสนุน และการสนับสนุนตำรวจท้องที่ในสถานการณ์ที่ต้องการทรัพยากรเพิ่มเติม แต่ต้องไม่ถึงระดับของการตอบสนองทางทหาร ในบทบาทหลังนี้ หน่วยตำรวจรักษาสันติภาพที่ติดอาวุธจะทำหน้าที่เป็นเหมือนหน่วยกลางในการเชื่อมต่อการตอบสนองระหว่างเจ้าหน้าที่ตำรวจแต่ละคนที่ไม่ติดอาวุธและหน่วยทหารที่ติดอาวุธ ตามที่ คามิล คูช และ วาเลนตีน่า ทริซซินสก้า กล่าว พวกเขา "ทำงานในที่ที่ต้องแสดงกำลัง ซึ่งเป็นในที่ที่กองทัพมีส่วนในการเข้ามาแทรกแซงมากเกินไป" เช่น ในภารกิจหลักนิติธรรมของสหภาพยุโรปในคอซอวอ หน่วยตำรวจรักษาสันติภาพของสหภาพยุโรปเป็นส่วนการตอบสนองระดับที่สองในปฏิบัติการรักษาความปลอดภัยสามชั้นของคอซอวอ ชั้นแรกคือตำรวจคอซอวอ และชั้นที่สามคือกองกำลังนาโต้คอซอวอ
การจัดหน่วยและปฏิบัติการ > การฝึก

เจ้าหน้าที่ในหน่วยตำรวจรักษาสันติภาพ จะได้รับการฝึกอบรมจากตำรวจในประเทศที่ให้การสนับสนุน นอกจากนี้ ก่อนการประจำการ เจ้าหน้าที่จะได้รับการฝึกอบรมเพิ่มเติมตามคำสั่งขององค์การที่ประจำการ เพื่อให้แน่ใจว่ามีความสามารถขั้นต่ำตามข้อกำหนดและมีมาตรฐานการปฏิบัติงาน ในกรณีของหน่วยควบคุมฝูงชนของสหประชาชาติ หลักสูตรนี้โดยทั่วไปจะมีระยะเวลา 300 ชั่วโมง ครอบคลุมหัวข้อต่าง ๆ เช่น การป้องกันระเบิดแสวงเครื่อง การอพยพ ขั้นตอนการคุ้มกันขบวนรถ ความปลอดภัยทางกายภาพ การปฐมพยาบาล และยุทธวิธีควบคุมจลาจล
ในวัฒนธรรมประชานิยม

ภาพยนตร์จีนเรื่อง FPU หน่วยพยัคฆ์พิทักษ์ข้ามโลก ผลิตโดย หลิว เหว่ยเฉียง และกำกับโดย ทัท ชู ลี เป็นเรื่องราวสมมติของ FPU ของจีนในภารกิจรักษาสันติภาพในต่างประเทศ
ดูเพิ่ม

ตำรวจสหประชาชาติ
ประวัติการรักษาสันติภาพของสหประชาชาติ
แหล่งข้อมูลอื่น

Video of Uganda Formed Police Unit in pre-deployment training
ภาพรถหุ้มเกราะของหน่วยตำรวจรักษาสันติภาพเซเนกัลในสาธารณรัฐประชาธิปไตยคองโกในปี พ.ศ. 2562
หน่วยตำรวจรักษาสันติภาพอุรุกวัยได้รับการฝึกอบรมเกี่ยวกับกลยุทธ์การควบคุมจลาจลโดยผู้สอนชาวเซเนกัลในปี พ.ศ. 2563
คาซูชิกะ โอคาดะ

| คาซูชิกะ โอคาดะ |
| --- | --- |
เกิด:  (1987-11-08) 8 พฤศจิกายน ค.ศ. 1987 (36 ปี) Anjō, Aichi, Japan
คู่สมรส: Suzuko Mimori (สมรส 2019)
ประวัติมวยปล้ำอาชีพ
ชื่อบนสังเวียน: Kazuchika Okada Okato Dragon George
ส่วนสูง: 1.91 m (6 ft 3 in)
น้ำหนัก: 107 kg (236 lb)
มาจาก: Tokyo, Japan
ฝึกหัดโดย: Último Dragón
เปิดตัว: 29 สิงหาคม 2004
คาซูชิกะ โอคาดะ ญี่ปุ่น: Kazuchika Okada; โรมาจิ: 岡田 和睦; ทับศัพท์: Okada Kazuchika; ชื่อสังเวียน: オカダ・カズチカ (8 พฤศจิกายน 1987) เป็นนักมวยปล้ำอาชีพชาวญี่ปุ่นที่เซ็นสัญญากับ New Japan Pro-Wrestling เขาเป็นแชมป์ IWGP Heavyweight 5 สมัย โดยครองแชมป์ครั้งที่ 4 ของเขายาวนานที่สุดในประวัติศาสตร์ที่ 720 วัน นอกจากนี้เขายังครองสถิติการป้องกันตำแหน่งที่ประสบความสำเร็จมากที่สุดด้วย 12 ครั้ง หลังจากที่ตำแหน่งนี้ถูกรวมเข้ากับ IWGP World Heavyweight Championship โอคาดะก็ครองแชมป์ใหม่เป็นประวัติการณ์ถึงสองครั้ง
ประวัติ

เขาได้รับการฝึกฝนครั้งแรกโดย Último Dragón และเปิดตัวในเดือนสิงหาคม 2004 ใช้เวลาปีแรกในการทำงานมวยปล้ำอาชีพในเม็กซิโก ก่อนที่จะกลับไปญี่ปุ่นบ้านของเขาและปล้ำให้กับ NJPW ในกลางปี 2007 เดิมเขาปล้ำในรุ่นจูเนียร์เฮฟวี่เวต โอคาดะสำเร็จการศึกษาไปยังรุ่นเฮฟวี่เวตในเดือนเมษายน 2008 โดยประสบความสำเร็จอย่างรวดเร็ว ในเดือนกุมภาพันธ์ 2010 NJPW ได้ส่งโอกาดะไปทัศนศึกษาที่สมาคม Total Nonstop Action Wrestling (TNA) ของอเมริกา ซึ่งเขาใช้เวลาอีกยี่สิบเดือนข้างหน้า โดยส่วนใหญ่แสดงในรายการโทรทัศน์รองของสมาคมอย่าง Xplosion ตั้งแต่เดือนมกราคมถึงมีนาคม 2011 เขาแสดงภายใต้ชื่อโอกาโตะในรายการโทรทัศน์หลักของ TNA อย่าง Impact! โดยรับบทเป็นเพื่อนสนิทของซามัว โจในการแข่งขันกับดีแองเจโล ดิเนโร
การร่วมงานกับ TNA ของโอคาดะสิ้นสุดลงในเดือนตุลาคม 2011 และเขากลับมาที่ NJPW ในเดือนมกราคม 2012 โดยได้รับฉายาใหม่เป็น "Rainmaker" (レインメーカー, Reinmēkā) พร้อมด้วยรูปลักษณ์ใหม่และบุคลิกที่ชั่วร้าย เพียงหนึ่งเดือนต่อมาเขาเอาชนะฮิโรชิ ทานาฮาชิเพื่อคว้าแชมป์ IWGP Heavyweight Championship ของ NJPW ซึ่งเขาจะครองไว้เป็นเวลาสี่เดือนก่อนที่จะเสียคืนให้กับทานาฮาชิในเดือนสิงหาคมถัดมาโอคาดะชนะการแข่งขันชั้นนำของ NJPW อย่าง G1 Climax ในช่วงสิ้นปี นิตยสาร Tokyo Sports ได้เสนอชื่อโอคาดะให้เป็น MVP ประจำปี 2012 ในวงการมวยปล้ำอาชีพของญี่ปุ่น ในปีต่อมาโอคาดะคว้าแชมป์ New Japan Cup ครั้งแรกในเดือนมีนาคม จากนั้นคว้าแชมป์ IWGP Heavyweight Championship จากทานาฮาชิในเดือนเมษายน หลังจากครองได้ 13 เดือนโอคาดะก็เสียตำแหน่งในเดือนพฤษภาคม 2014 สามเดือนต่อมา เขาได้คว้าแชมป์ G1 Climax ครั้งที่สอง, ครั้งที่สามในปี 2021 และครั้งที่สี่ในปี 2022 ซึ่งทำให้เขากลายเป็นนักมวยปล้ำที่มีชัยชนะมากเป็นอันดับสองในทัวร์นาเมนต์นี้สี่ครั้ง ตามหลัง Masahiro Chono ที่มีห้าครั้ง ตั้งแต่นั้นมาโอคาดะได้แชมป์ IWGP Heavyweight Championship อีกสามครั้งและเป็นคู่เอกของโชว์ประจำปีที่ยิ่งใหญ่ที่สุดของ NJPW อย่าง Wrestle Kingdom ถึงแปดครั้ง (7, 8, 10, 11, 12, 14, 16 และ 17)
เขาได้รับการยกย่องอย่างกว้างขวางว่าเป็นหนึ่งในนักมวยปล้ำอาชีพที่ยิ่งใหญ่ที่สุดตลอดกาล เขากลายเป็นนักมวยปล้ำชาวญี่ปุ่นคนแรกที่ติดอันดับหนึ่งในรายชื่อนักมวยปล้ำ 500 อันดับแรกของโลกโดย Pro Wrestling Illustrated ในปี 2017 สำนักข่าว Wrestling Observer Newsletter ได้เสนอชื่อให้เขาว่าเป็นนักมวยปล้ำมีความโดดเด่นที่สุดแห่งปี 2010 ในเดือนมีนาคม 2020 แมตช์ของเขากับเคนนี โอเมกาที่ Dominion 6.9 ใน Osaka-jo Hall ในเดือนมิถุนายน 2018 ถือเป็นหนึ่งในแมตช์มวยปล้ำอาชีพที่ยิ่งใหญ่ที่สุดตลอดกาล และได้รับคะแนนเจ็ดดาวจากนักข่าวกีฬา Dave Meltzer ซึ่งเป็นคะแนนสูงสุดที่ Meltzer เคยให้ในการแข่งขันมวยปล้ำ โอคาดะได้รับการแต่งตั้งให้เข้าสู่หอเกียรติยศของ Wrestling Observer Newsletter ในปี 2021
ชีวิตวัยเยาว์

โอคาดะเกิดเมื่อวันที่ 8 พฤศจิกายน 1987 ในเมืองอันโจ จังหวัดไอจิ เมื่อตอนเป็นเด็ก เขาอาศัยและเข้าเรียนในโรงเรียนประถมในอันโจ อย่างไรก็ตาม ก่อนที่จะสำเร็จการศึกษาระดับประถมศึกษา โอคาดะถูกพามาในบ้านเกิดของมารดาในหมู่เกาะโกโต ในจังหวัดนางาซากิ และเลือกที่จะสำเร็จการศึกษาระดับประถมศึกษาที่เหลือในโรงเรียนประจำพิเศษที่นั่น เมื่อสำเร็จการศึกษา เขาก็กลับมายังอันโจ
ในโรงเรียนมัธยมต้น โอคาดะเข้าร่วมทีมเบสบอลและกรีฑาของโรงเรียน แม้ว่าเขาจะไม่โดดเด่นในฐานะนักเบสบอล แต่ก็สามารถคว้าอันดับหนึ่งในการแข่งขันวิ่ง 100 เมตรระดับภูมิภาคได้ ชื่อเสียงของเขาในฐานะนักวิ่งระยะสั้นนั้นดีพอที่จะถูกเจ้าหน้าที่สรรหาของโรงเรียนมัธยมศึกษาตอนปลายสอดแนมได้ เขาได้สัมผัสกับมวยปล้ำอาชีพเป็นครั้งแรกเมื่อพี่ชายคนหนึ่งของเขาบังเอิญยืมวิดีโอเกม New Japan Pro-Wrestling (NJPW) จากเพื่อนของเขา
ชีวิตส่วนตัว

โอคาดะหมั้นกับโยโกะ โมริ พิธีกรรายการ TV Asahi ซึ่งเขามีความสัมพันธ์ด้วยกันตั้งแต่ปี 2013 ถึง 2017 ในเดือนสิงหาคม 2014 หลังจากที่ลุงและลูกพี่ลูกน้องของเขาได้รับการวินิจฉัยว่าเป็นมะเร็ง โอคาดะได้ก่อตั้ง "Rainmaker Kikin" ("Rainmaker Fund") เพื่อต่อสู้กับโรคมะเร็งในเด็ก สำหรับทุกนัดที่โอคาดะชนะ เขาให้คำมั่นว่าจะบริจาคเงิน 30,000 เยน (เทียบเท่ากับ 277.20 ดอลลาร์สหรัฐ)
ในเดือนเมษายน 2019 นักพากย์เสียง ซูซูโกะ มิโมริ ได้ประกาศการแต่งงานของเธอกับโอคาดะ ในเดือนพฤษภาคม 2022 มีการประกาศว่าทั้งคู่กำลังตั้งครรภ์ลูกคนแรก ในเดือนสิงหาคม พวกเขายินดีกับการเกิดของลูกชาย
โอคาดะสนับสนุนทีมฟุตบอลอังกฤษแมนเชสเตอร์ซิตี้ เขากล่าวว่าเขาสนับสนุนแมนฯ ซิตี้หลังจากดูสารคดี "All or Nothing" เกี่ยวกับความสำเร็จของพวกเขาใน Amazon Prime
โอคาดะยังสนับสนุนทีม J1 League เอฟซี โตเกียว เข้าร่วมการเปิดตัวทีมของสโมสรในปี 2023 รวมถึงการแข่งขันกับโชนัน เบลล์มาเร ในวันที่ 9 เมษายน 2023
ผลงานอื่น > ภาพยนตร์

| Year | Title | Role | Notes |
| --- | --- | --- | --- |
| 2018 | My Dad is a Heel Wrestler | Dragon Joji |  |
ผลงานอื่น > โทรทัศน์

| Year | Title | Role | Notes |
| --- | --- | --- | --- |
| 2009 | Atashinchi no Danshi | Goro |  |
| 2015 | World Trigger | Himself | Voice |
| 2015 | Tamiou | Okada |  |
| 2016 | Future Card Buddy Fight 100 | Himself | Voice |
| 2016–18 | 99.9 Criminal Lawyer | Himself | 2 episodes |
ผลงานอื่น > เกมส์

| Year | Title | Role | Notes |
| --- | --- | --- | --- |
| 2016 | Yakuza 6: The Song of Life | Okada | Fictionalized version of himself |
| 2017 | Yakuza Kiwami 2 | Okada | Fictionalized version of himself, likeness only |
| 2017 | Fire Pro Wrestling World | Himself | Likeness only |
แชมป์และรางวัล

แชมป์ IWGP Heavyweight Championship
แชมป์ NEVER Openweight 6-Man Tag Team Championship
แชมป์ AEW Continental Championship
All Elite Wrestling
AEW Continental Championship (1 time)
CBS Sports
Match of the Year (2018) vs. Kenny Omega at Dominion 6.9
New Japan Pro-Wrestling
IWGP World Heavyweight Championship (2 times)
IWGP Heavyweight Championship (5 times)
NEVER Openweight 6-Man Tag Team Championship (1 time) – with Hiroshi Tanahashi and Tomohiro Ishii
G1 Climax (2012, 2014, 2021, 2022)
New Japan Cup (2013, 2019)
Best Bout (2017) vs. Kenny Omega on June 11
Nikkan Sports
MVP Award (2012, 2013, 2015, 2017)
Match of the Year Award (2012) vs. Hiroshi Tanahashi on February 12
Match of the Year Award (2014) vs. Shinsuke Nakamura on August 10
Match of the Year Award (2017) vs. Kenny Omega on January 4
Match of the Year Award (2018) vs. Kenny Omega on June 9
Outstanding Performance Award (2012)
Pro Wrestling Illustrated
Ranked No. 1 of the top 500 singles wrestlers in the PWI 500 in 2017
Match of the Year (2017)  vs. Kenny Omega at Wrestle Kingdom 11
Match of the Year (2018)  vs. Kenny Omega at Dominion 6.9 in Osaka-jo Hall
Feud of the Year (2017) vs. Kenny Omega
Sports Illustrated
Ranked No. 4 of the top 10 male wrestlers in 2019 – tied with Seth Rollins
Ranked No. 6 of the top 10 wrestlers in 2017
Tokyo Sports
Best Bout Award (2012) vs. Hiroshi Tanahashi on June 16
Best Bout Award (2014) vs. Shinsuke Nakamura on August 10
Best Bout Award (2015) vs. Genichiro Tenryu on November 15
Best Bout Award (2016) vs. Naomichi Marufuji on July 18
Best Bout Award (2017) vs. Kenny Omega on January 4
Best Bout Award (2018) vs. Kenny Omega on June 9
Best Bout Award (2019) vs. Sanada on October 14
Best Bout Award (2020) vs. Tetsuya Naito on January 5 at Wrestle Kingdom 14
Best Bout Award (2022) vs. Will Ospreay on August 18
MVP Award (2012, 2013, 2015, 2019, 2022)
Toryumon Mexico
Young Dragons Cup (2005)
Wrestling Observer Newsletter
Best Wrestling Maneuver (2012, 2013) Rainmaker
Feud of the Year (2012, 2013) vs. Hiroshi Tanahashi
Feud of the Year (2017) vs. Kenny Omega
Most Improved (2012)
Most Outstanding Wrestler (2017)
Pro Wrestling Match of the Year (2013) vs. Hiroshi Tanahashi on April 7
Pro Wrestling Match of the Year (2016) vs. Hiroshi Tanahashi on January 4
Pro Wrestling Match of the Year (2017) vs. Kenny Omega on January 4
Pro Wrestling Match of the Year (2018) vs. Kenny Omega on June 9
Pro Wrestling Match of the Year (2022) vs. Will Ospreay on August 18
Wrestler of the Year (2017)
Japan MVP (2019, 2022)
Most Outstanding Wrestler of the Decade (2010s)
Best Matches of the Decade (2010s)
Wrestling Observer Newsletter Hall of Fame (Class of 2021)
แหล่งข้อมูลอื่น

คาซูชิกะ โอคาดะ ที่เอกซ์ (ทวิตเตอร์)
オカダ・カズチカ ที่อินสตาแกรม
บิสโก้ นรชนคนโคตรเห็ด

| --- | --- |
บิสโก้ นรชนคนโคตรเห็ด

錆喰いビスコ (Sabikui Bisuko)
ชื่อภาษาอังกฤษ: Rust–Eater Bisco
แนว: ผจญภัย หลังพยากรณ์
ไลต์โนเวล
เขียนโดย: ชินจิ โคบุคุโบะ
วาดภาพโดย: เค อากากิชิ mocha
สำนักพิมพ์: ASCII Media Works  ฟีนิกซ์
ในเครือ: เด็งเงกิบุงโกะ
กลุ่มเป้าหมาย: ชาย
วางจำหน่ายตั้งแต่: 10 มีนาคม พ.ศ. 2561 – ปัจจุบัน
จำนวนเล่ม: 8
มังงะ
บิสโก เซียนเห็ดแดนเถื่อน ภาค 1
เขียนโดย: ชินจิ โคบูคูโบะ
วาดภาพโดย: ยูซูเกะ ทากาฮาชิ
สำนักพิมพ์: สแควร์เอนิกซ์  เซนชู
นิตยสาร: Manga UP!
กลุ่มเป้าหมาย: โชเน็ง
วางจำหน่ายตั้งแต่: 10 เมษายน พ.ศ. 2562 – 2 มีนาคม พ.ศ. 2564
จำนวนเล่ม: 4
มังงะ
บิสโก เซียนเห็ดแดนเถื่อน ภาค 2
เขียนโดย: ชินจิ โคบูคูโบะ
วาดภาพโดย: โซ นัตสึกิ
สำนักพิมพ์: สแควร์เอนิกซ์
นิตยสาร: Manga UP!
กลุ่มเป้าหมาย: โชเน็ง
วางจำหน่ายตั้งแต่: 15 ธันวาคม พ.ศ. 2564 – ปัจจุบัน
อนิเมะโทรทัศน์
กำกับโดย: อัตสึชิ อิการิยะ
เขียนบทโดย: ซาดายูกิ มูไร
ดนตรีโดย: ทาเกชิ อูเอดะ ฮินาโกะ สึบูกิยามะ
สตูดิโอ: OZ
ถือสิทธิ์โดย: มิวส์ คอมมิวนิเคชัน
เครือข่าย: Tokyo MX, BS11, SUN
ฉาย:  11 มกราคม พ.ศ. 2565  –  29 มีนาคม พ.ศ. 2565
ตอน: 12
บิสโก้ นรชนคนโคตรเห็ด (ญี่ปุ่น: 錆喰いビスコ; โรมาจิ: Sabikui Bisuko) เป็นซีรีส์ไลต์โนเวลญี่ปุ่น เขียนโดยชินจิ โคบูคูโบะ และวาดภาพประกอบโดยเค อากากิชิ ร่วมด้วย mocha ที่รับผิดชอบการออกแบบฉาก ตีพิมพ์โดยสำนักพิมพ์ ASCII Media Works ตั้งแต่เดือนมีนาคม พ.ศ. 2561 โดยเป็นหนังสือในเครือเด็งเงกิบุงโกะ ปัจจุบันวางจำหน่ายถึงเล่มที่ 8 ไลต์โนเวลมีลิขสิทธิ์ในประเทศไทยโดยสำนักพิมพ์ฟีนิกซ์ ได้รับการดัดแปลงเป็นมังงะ วาดภาพโดยยูซูเกะ ทากาฮาชิ เผยแพร่ออนไลน์ระหว่างเดือนเมษายน พ.ศ. 2562 ถึงมีนาคม พ.ศ. 2564 ทางนิตยสารมังงะออนไลน์ Manga UP! ของบริษัทสแควร์เอนิกซ์ และรวบรวมตีพิมพ์เป็นหนังสือการ์ตูนรวมเล่ม (ทังโกบง) 4 เล่ม  ภาคสองของมังงะวาดภาพโดยโซ นัคตสึกิจะเริ่มเผยแพร่ทางนิตยสารเดียวกันในเดือนธันวาคม พ.ศ. 2564 มังงะภาคแรกมีลิขสิทธิ์ในประเทศไทยโดยสำนักพิมพ์เซนชูในชื่อเรื่องภาษาไทยว่า บิสโก เซียนเห็ดแดนเถื่อน ได้รับการดัดแปลงเป็นซีรีส์อนิเมะโทรทัศน์สร้างโดยสตูดิโอ OZ ออกอากาศตั้งแต่เดือนมกราคมถึงมีนาคม พ.ศ. 2565
แหล่งข้อมูลอื่น

เว็บไซต์ทางการของไลต์โนเวล เก็บถาวร 2021-12-26 ที่ เวย์แบ็กแมชชีน (ญี่ปุ่น)
เว็บไซต์ทางการของอนิเมะ (ญี่ปุ่น)
บิสโก้ นรชนคนโคตรเห็ด (นิยาย) ที่เครือข่ายข่าวอนิเมะ
กระสุนส่องวิถี

ปืนกลบราวนิง เอ็ม 2 ที่บรรจุกระสุนแล้ว ปลายหัวกระสุนส่องวิธีถูกทาสีแดงเพื่อแยกประเภทออกจากกระสุนธรรมดา
กระสุนส่องวิถี คือ กระสุนชนิดพิเศษที่ฐานใต้หัวกระสุนถูกดัดแปลงให้รองรับสารเคมีที่ก่อให้เกิดประกายไฟ สารเคมีจะลุกไหม้ทำให้เกิดแสงจ้าเมื่อกระสุนถูกยิงออกไป ทำให้ผู้ยิงรู้ถึงวิถีกระสุน ว่ากระทบกับเป้าหมายหรือไม่ เพื่อปรับการเล็งให้เที่ยงตรง โดยทั่วไปแล้วกระสุนส่องวิถีจะถูกบรรจุแทรกกับกับกระสุนทั่วไปทุก ๆ สี่ถึงหกนัด เพื่อทำการส่องวิถีในการรบเวลากลางคืน แต่บางครั้งหัวหน้าชุดยิงอาจจะบรรจุกระสุนส่องวิถีทั้งซองเพื่อชี้เป้าให้สมาชิกชุดยิงคนอื่น ๆ ทำการระดมยิงใส่เป้าหมาย
คนที่ถูกกระสุนส่องวิถียิงใส่จะเห็นว่ากระสุนแล่นมาด้วยความเร็วต่ำจากระยะไกล แต่เมื่อกระสุนแล่นเข้ามาใกล้ขึ้น ก็ดูเหมือนว่าความเร็วของกระสุนจะเพิ่มขึ้นตามไปด้วย อย่างไรก็ตาม มุมมองของผู้ถูกยิงนั้นเป็นภาพลวงตา
ประวัติ

กระสุนส่องวิถี เกิดขึ้นมา ครั้งแรกระหว่าง ชาวเติร์กและฮังการี่ สมัยนั้น เป็นกระสุนปืนใหญ่ ที่ไว้ยิง
เพื่อทำลายและบุกยึดปราสาท โดยการระดมยิงตอนนั้น ยิงในเวลากลางคืนด้วยเหตุผลที่ว่า ปืนใหญ่ในสมัยนั้น ไม่สามารถบรรจุดินปืนในขณะปืนยังร้อนได้ ดังนั้น จึงเลือกโจมตีในเวลากลางคืน (ปืนใหญ่จะเย็นตัวเร็วในเวลากลางคืน ทำให้บรรจุดินปืนได้เร็วกว่าตอนกลางวัน และถ้าบรรจุดินปืนขณะลำกล้องยังร้อน จะทำให้ดินปืนติดไฟขณะบรรจุหรือกระทุ้งดินปืนได้) และการที่จะสามารถมองเห็นวิถีกระสุนในเวลากลางคืนเช่นนั้นได้จึงต้องใช้กระสุนที่ส่องแสงได้ โดยกระสุนสมัยนั้นจะเป็นก้อนหิน เอามาเกลาให้กลม และห่อร่วมกับผงถ่าน และดินปืนบางส่วนห่อด้วยผ้าฝ้ายชุบน้ำมันแล้วตากแห้ง มัดด้วยเชือก และก่อนบรรจุลงปากกระบอกปืนใหญ่นั้น
จะถูกทาด้วยมันหมูที่มีสภาพคล้ายจารบีเคลือบทั้งลูก และเมื่อถูกจุดกระสุนในปากกระบอกปืนใหญ่ แรงดันจะขับลูกกระสุนและลูกกระสุนจะติดไฟจากเชื้อเพลิงที่ห่อหุ้มลูกกระสุน จนทำให้เห็นเป็นลูกไฟลอยฟ้า และเมื่อกระทบกับเป้าหมายจะยังติดไฟอยู่ด้วยซ้ำ ทำให้สามารถเล็งปรับวิถีและยิง กระสุนลูกต่อไปเข้าเป้าหมายได้โดยง่าย และถือเป็นต้นกำเนิดแห่งกระสุนส่องวิถี (อ้างอิงจากตำราบันทึก การผลิตดินปืนสมัยโบราณ)
ก่อนที่จะมีกระสุนส่องวิถี ผู้ยิงมักจะพึ่งการกระทบของกระสุนเพื่อปรับการเล็ง แต่การกระทบนั้นมองเห็นได้ยาก จนกระทั่งตอนต้นคริสต์ศตวรรษที่ 20 ผู้ออกแบบกระสุนได้พัฒนากระสุนสปอตไลท์ ที่ทำให้เกิดแสงวาบหรือกลุ่มควันตอนตกกระทบ เพื่อทำให้มองเห็นได้ง่ายขึ้น แต่กระสุนดังกล่าวถูกพิจารณาว่าเป็นการละเมิดอนุสัญญาเฮกว่าด้วยการห้ามใช้กระสุนระเบิด อีกทั้งยังไม่มีประโยชน์เมื่อใช้ต่อกรกับอากาศยานเนื่องจากกระสุนจะไม่ส่องแสงหรือควันถ้าไม่โดนเป้าหมาย ยังมีกระสุนอีกชนิดหนึ่งที่สามารถปล่อยควันตามวิถีกระสุนได้ แต่กระสุนชนิดนี้จะต้องเสียมวลไปในระดับหนึ่งเพื่อที่จะปล่อยควัน ส่งผลกระทบต่อการเคลื่อนที่ของกระสุนเป็นอย่างมาก
สหราชอาณาจักรเป็นประเทศแรกที่ผลิตกระสุนส่องวิถีขึ้นมาใน ค.ศ. 1915 โดยกระสุนดังกล่าวเป็นกระสุนขนาด .303 ที่ถูกดัดแปลงให้สามารถส่องวิถีได้ ต่อมาสหรัฐอเมริกาก็ผลิตกระสุนส่องวิถีขึ้นเช่นเดียวกันในปี 1917 โดยกระสุนมีขนาด 30-06
วิธีการผลิต

กระสุนส่องวิถีถูกผลิตขึ้นจากกระสุนฐานกลวง ที่มีสารเคมีที่ก่อให้เกิดประกายไฟอัดอยู่แน่น เช่น ฟอสฟอรัส, แมกนีเซียม หรือสารเคมีอื่น ๆ ที่ทำให้เกิดประกายไฟและให้ความสว่างมากพอ ในกระสุนมาตรฐานของนาโต้และสหรัฐฯ สารเคมีที่ใช้ส่วนใหญ่มาจากส่วนผสมของสารประกอบจำพวกสตรอนเชียม (สตรอนเชียมไนเตรต, สตรอนเชียมเพอร็อกไซด์ ฯลฯ) กับเชื้อเพลิงเชิงโลหะเช่นแมกนีเซียม ซึ่งเมื่อถูกเผาไหม้แล้วจะทำให้เกิดแสงสีแดงสว่างจ้า ส่วนกระสุนส่องวิถีของจีนกับรัสเซียใช้เกลือแบเรียมเป็นสารเคมีที่ใช้ในการเผาไหม้ จึงทำให้เกิดแสงสีเขียว กระสุนส่องวิถีรุ่นในใหม่ ๆ บางรุ่นใช้สารประกอบที่ทำให้เกิดแสงน้อย และมักจะเป็นแสงอินฟราเรดที่สามารถมองเห็นได้ผ่านกล้องมองกลางคืนเท่านั้น
แม้ว่าจุดประสงค์หลักของกระสุนส่องวิถีคือช่วยผู้ยิงในการเล็งเป้า แต่ผู้ยิงไม่สามารถพึ่งพากระสุนส่องวิถีเพื่อช่วยปรับการเล็งเพียงอย่างเดียว เนื่องจากกระสุนส่องวิถีน้ำหนักและการเคลื่อนที่ในเชิงอากาศพลศาสตร์ที่ต่างไปจากกระสุนทั่วไป ด้วยเหตุที่ว่าเมื่อกระสุนส่องวิถีเดินทางออกจากลำกล้องปืน เชิ้อเพลิงที่อยู่ข้างในฐานกระสุนจะเกิดการเผาไหม้ ขณะที่กระสุนกำลังแล่นไปยังเป้าหมาย ทำให้วิถีการเคลื่อนที่ของกระสุนส่องวิถีกับกระสุนธรรมดาต่างกันอย่างเห็นได้ชัดในการยิงระยะไกล เพราะมวลในกระสุนส่องวิถีจะลดลงไปตามการเผาไหม้ของสารเคมี ในขณะที่มวลในกระสุนธรรมดาจะคงที่และมีวิถีการเคลื่อนที่ที่เปลี่ยนไปเล็กน้อยตามแรงโน้มถ่วงเท่านั้น
ประเภท

มีกระสุนส่องวิถีอยู่สามประเภทด้วยกัน ได้แก่ แบบส่องสว่าง, แบบส่องสว่างช้า และแบบส่องสว่างน้อย โดยประเภทมาตรฐานคือกระสุนส่องวิถีแบบส่องสว่าง ที่เริ่มการเผาไหม้ทันทีที่ออกจากปากกระบอกปืน ข้อเสียของกระสุนส่องวิถีประเภทนี้คือกระสุนจะบ่งชี้ตำแหน่งที่ตั้งของผู้ยิงให้กับศัตรู และยังทำให้อุปกรณ์มองกลางคืนใช้ไม่ได้ เพราะแสงที่เปล่งออกมานั้นสว่างเกินไป กระสุนส่องวิถีแบบส่องสว่างช้าจะเริ่มการเผาไหม้อย่างเต็มที่เมื่อกระสุนเดินทางไปแล้วประมาณหนึ่งร้อยหลาขึ้นไปเพื่อป้องกันไม่ให้ศัตรูรู้ตำแหน่งของผู้ยิง ส่วนกระสุนส่องวิถีแบบส่องสว่างน้อยจะให้ความสว่างน้อยมาก แต่สามารถมองเห็นได้ชัดเจนผ่านอุปกรณ์มองกลางคืน
การใช้งาน

กระสุนส่องวิถี นอกจากจะใช้เพื่อชี้เป้าศัตรูและปรับการเล็งแล้วยังถูกนำไปใช้ในรถถังอีกด้วย โดยใช้กับปืนกลร่วมแกนร่วมกับปืนใหญ่รถถังเพื่อยิงชี้ตำบลกระสุนตกก่อนทำการยิงจริง เครื่องบินรบในสมัยสงครามโลกครั้งที่สองก็นำวิธีการชี้เป้าแบบนี้ไปใช้ โดยจะใช้ปืนกลอากาศยิงกระสุนส่องวิถีเพื่อชี้เป้าศัตรูก่อนที่จะใช้ปืนใหญ่อากาศเพื่อให้เกิดความเที่ยงตรงสูงสุด
นอกจากจะใช้เพื่อชี้เป้าแล้ว กระสุนส่องวิถียังถูกใช้เพื่อเตือนผู้ยิงว่ากระสุนใกล้จะหมดแล้ว โดยบรรจุกระสุนชนิดดังกล่าวลงไป 2 นัดสุดท้ายของซองกระสุน ซึ่งมีประโยชน์มากในปืนที่ระบบลูกเลื่อนไม่เปิดค้างเมื่อกระสุนหมด (เช่น ปืนเล็กยาวจู่โจม เอเค 47) ในช่วงสงครามโลกครั้งที่สอง กองทัพอากาศโซเวียตได้นำวิธีการนี้ไปใช้กับปืนกลในเครื่องบินรบ แต่ข้อเสียเปรียบของการทำแบบนี้คือศัตรูก็จะรู้ว่ากระสุนกำลังจะหมด และเสี่ยงต่อการโจมตีกลับในทันทีเมื่อกระสุนหมด อย่างไรก็ตามข้อเสียเปรียบไม่ส่งผลต่อการรบภาคพื้นดิน เนื่องจากเมื่อกระสุนใกล้ ผู้ยิงจะทำการเตือนคนอื่น ๆ ว่ากำลังจะทำการบรรจุกระสุนใหม่และต้องการให้คุ้มกัน ทำให้ศัตรูเสี่ยงต่อการยิงตอบโต้จากฝ่ายตรงข้ามที่ช่วยคุ้มกันให้อยู่
ในปัจจุบันอากาศยานพึ่งพาการใช้ขีปนาวุธ เรดาร์ และการนำวิถีด้วยเลเซอร์ เพื่อติดตามศัตรู ทำให้การใช้กระสุนส่องวิถีไม่สำคัญอีกต่อไป
ความปลอดภัย

เนื่องจากกระสุนส่องวิถีเพิ่มความเสี่ยงในการเกิดอัคคีภัย จึงถูกห้ามไม่ให้ใช้ในสนามยิงปืนในสหราชอาณาจักร โดยทั่วไปแล้วการใช้กระสุนส่องวิถีจะได้รับอนุญาตระหว่างการซ้อมรบเท่านั้น
ในเดือนกรกฎาคม ค.ศ. 2009 เกิดไฟป่าขึ้นในพื้นที่ทางทหารใกล้เมืองมาร์เซย์ ประเทศฝรั่งเศส โดยสาเหตุของเพลิงเกิดจากกระสุนส่องวิถี ทำให้พุ่มไม้ที่แห้งและติดไฟง่าย (ซึ่งถือเป็นเรื่องปกติในฤดูร้อน) ลุกไหม้ขึ้น
กระสุนส่องวิถีขนาด 7.62x51mm NATO ปลายกระสุนสีแดง
นาวิกโยธินสหรัฐฯ กำลังซ้อมยิงด้วยกระสุนส่องวิถี
ค่าแทนลักษณะ

บทความนี้เกี่ยวกับการเรียนรู้ของเครื่อง สำหรับพีชคณิตเชิงเส้น ดูที่ ค่าลักษณะเฉพาะ
ในสาขาการเรียนรู้ของเครื่อง ค่าแทนลักษณะ หรือ ฟีเจอร์ (feature) คือค่าตัวเลขที่ได้จากการแปลงข้อมูลเพื่อใช้ในการอธิบายลักษณะที่สำคัญของข้อมูลหรือแบบจำลอง และนำมาใช้ในการประมวลผลในภายหลัง
ภาพรวม

ค่าจากข้อมูลดิบอาจไม่ได้อยู่ในสภาพที่ดีในแง่การใช้งานเสมอไป อาจมีค่าบางอย่าง 2 ค่าที่มีความหมายเหมือนกันหรือซ้ำซ้อน หรือในทางกลับกัน อาจมีค่าบางอย่างค่าเดียวที่แฝงรวมลักษณะของ 2 ค่าเข้าไว้ด้วยกัน หากสามารถแปลงข้อมูลดิบให้อยู่ในรูปแบบที่เหมาะสมได้ ก็จะสามารถใช้ประโยชน์จากข้อมูลได้อย่างมีประสิทธิภาพ ค่าที่แปลงแล้วซึ่งมีรูปแบบที่ดีและเหมาะที่จะใช้ในงานต่อ ๆ ไปได้นั้นเรียกว่า ค่าแทนลักษณะ
ค่าแทนลักษณะถูกดึงมาจากข้อมูลดิบ วิธีการแยกข้อมูลอาจคิดขึ้นโดยใช้ความรู้ของผู้เชี่ยวชาญ หรือ อาจเรียนรู้จากข้อมูลโดยใช้เทคนิคการเรียนรู้ของเครื่องต่าง ๆ
ค่าแทนลักษณะมีการใช้งานในด้านต่าง ๆ ตัวอย่างเช่น ใช้สำหรับการจัดหมวดหมู่ "ภาพถ่าย → ค่าแทนลักษณะ → หมวดหมู่วัตถุ" การสร้างภาพจากข้อความ "ข้อความ → ค่าแทนลักษณะ → รูปภาพ" และการบีบอัดข้อมูลเสียง "เสียง → ค่าแทนลักษณะ → เสียง" เป็นต้น
ค่าแทนลักษณะที่ควรเป็นนั้นแตกต่างกันไปขึ้นอยู่กับการใช้งาน ตัวอย่างเช่น สำหรับค่าแทนลักษณะสำหรับการบีบอัดข้อมูลนั้นจะให้ความสำคัญกับขนาด แต่ในการใช้งานด้านอื่น ๆ นั้น ขนาดอาจมีความสำคัญต่ำ
วิธีการหาค่าแทนลักษณะ

ค่าแทนลักษณะถูกสร้างขึ้นโดยการแปลงข้อมูล เรียกว่า การสกัดค่าแทนลักษณะ (feature extraction) การค้นหากฎการเปลี่ยนแปลงด้วยตนเองโดยใช้ความรู้ของผู้เชี่ยวชาญเรียกว่า วิศวกรรมค่าแทนลักษณะ (feature engineering) และการค้นหากฎการเปลี่ยนแปลงโดยใช้การเรียนรู้ของเครื่อง เรียกว่าการเรียนรู้ค่าแทนลักษณะ
การแยกเอาค่าแทนลักษณะยังอาจเรียกว่า "การฝัง" (embedding) เนื่องจากเกี่ยวข้องกับการเชื่อมโยงค่าที่สังเกตได้/ข้อมูลดิบลงในปริภูมิค่าแทนลักษณะ ใน การประมวลภาษาธรรมชาติ การสกัดเอาค่าแทนลักษณะสำหรับคำต่าง ๆ เรียกว่า การฝังคำ
วิธีการหาค่าแทนลักษณะ > การเรียนรู้ค่าแทนลักษณะ

มีหลายวิธีในการเรียนรู้ค่าแทนลักษณะ ได้แก่
การวิเคราะห์องค์ประกอบหลัก (PCA)
การวิเคราะห์การจำแนกประเภทเชิงเส้น (LDA)
BERT
วิธีการเหล่านี้อาจแบ่งได้เป็น แบบเชิงเส้น/แบบไม่เชิงเส้น, แบบมีผู้สอน/แบบสอนตัวเอง/แบบไม่มีผู้สอน, ตื้น/ลึก เป็นต้น ขึ้นกับวิธีการใช้งาน
การดำเนินการเรียนรู้หาค่าแทนลักษณะก่อนที่จะนำมาใช้ในงานการเรียนรู้หลักเรียกว่า การฝึกล่วงหน้า (pretraining) เนื่องจากการฝึกล่วงหน้าสามารถแยกต่างหากออกจากงานการเรียนรู้หลักได้ การเรียนรู้ค่าแทนลักษณะจึงอาจใช้การเรียนรู้ล่วงหน้าแบบไม่มีผู้ดูแลเพื่อดำเนินการเรียนรู้แบบมีผู้สอนโดยมีฉลากกำกับในงานการเรียนหลัก นอกจากนี้ การเรียนรู้ระยะทางคือการเรียนรู้ที่ฝังข้อมูลไว้ในปริภูมิที่สามารถวัดค่าได้ จึงสามารถใช้เป็นการเรียนรู้ค่าแทนลักษณะได้
กระบวนการเลือกค่าแทนลักษณะที่เหมาะแก่การใช้งานจากชุดของค่าลักษณะต่าง ๆ เรียกว่า การเลือกค่าแทนลักษณะ